REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/134-23

29. jun 2023. godine

B e o g r a d

Z A P I S N I K

SEDME SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 29. JUNA 2023. GODINE

Sednica je počela u 13.00 časova.

 Sednicom je predsedavao Uglješa Marković, predsednik Odbora.

 Sednici su prisustvovali članovi Odbora: Tomislav Janković, Dragan Jovanović, Marija Jovanović, Jasmina Karanac, Marina Lipovac Tanasković, Predrag Marsenić, Ivana Nikolić, Ivana Srbulović, Đorđe Todorović i Bojan Torbica.

Sednici Odbora su prisustvovali zamenici članova Odbora: Vladimir Obradović (zamenik Tatjane Pašić) i Andreja Savić (zamenik Dragovana Milinkovića).

 Sednici nisu prisustvovali članovi Odbora: Vojislav Vujić, Miroslav Kondić, Robert Kozma i Nikola Nešić, niti njihovi zamenici.

Sednici su prisustvovali iz Ministarstva informisanja i telekomunikacija Milan Dobrijević, državni sekretar i Katarina Tomašević, pomoćnik ministra i iz Regulatorne agencije za elektronske komunikacije i poštanske usluge (RATEL): Petar Stijović, zamenik predsednika Saveta; Dragoljub Stefanović, tehnički direktor i Ana Skočić, šef kabineta.

Odbor većinom glasova (tri za, devet protiv, jedan uzdržan) nije prihvatio predlog Marine Lipovac Tanasković da se predloženi dnevni red proširi tačkom Razno.

Odbor je, većinom glasova, (10 za, jedan protiv, dva uzdržana) u skladu sa predlogom predsednika Odbora usvojio sledeći

D n e v n i r e d :

 1. Razmatranje Informacije o radu Ministarstva informisanja i telekomunikacija, za period 1. januar 2023. do 31. mart 2023. godine, (broj 02-839/23 od 27. april 2023. godine);

 2. Utvrđivanje Predloga odluke o davanju saglasnosti na Predlog statuta Regulatornog tela za elektronske komunikacije i poštanske usluge (broj 110-1218/23 od 20. juna 2023. godine).

Pre prelaska na rad po dnevnom redu, Odbor je većinom glasova (11 za, jedan uzdržan, jedan nije glasao) usvojio zapisnike 4. sednice Odbora održane 5. aprila 2023. godine, 5. sednice Odbora održane 21. aprila 2023. godine i 6. sednice Odbora održane 25. aprila 2023. godine.

Prva tačka dnevnog reda - **Razmatranje Informacije o radu Ministarstva informisanja i telekomunikacija, za period 1. januar 2023. do 31. mart 2023. godine**

 Katarina Tomašević, predstavnik Ministarstva informisanja i telekomunikacija, je istakla da je usvojen Zakon o elektronskim komunikacijama. Donošenjem tog Zakona posao je tek započeo, na osnovu njega svi zajedno treba da donesu 50 podzakonskih akata, Regulatorno telo za elektronske komunikacije, Ministarstvo, ali i Vlada pojedine uredbe. Radi se o veoma važnom Zakonu za našu državu. Zakon koji na mnogo bolji način reguliše tržište, kontroliše korišćenje radio-frekvencijskog opsega i spektra. Postoji veća odgovornost RATEL a, ovo je Zakon koji daje osnov za širenje mreža vrlo visokog kapaciteta, za uvođenje 5G mreža. Formirana je Radna grupa za izmenu i dopunu nacrta Zakona o informacionoj bezbednosti u koju su uključeni i predstavnici drugih državnih organa. Usvojen je i Zakon o potvrđivanju akata Svetskog poštanskog saveza. Formirana je i Radna grupa za reformu Pošte Srbije.

U diskusiji su učestvovali narodni poslanici: Marina Lipovac Tanasković i Uglješa Marković.

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva informisanja i telekomunikacija, za period 1. januar 2023. do 31. mart 2023. godine, i jednoglasno (13 za) odlučio da je prihvati.

Druga tačka dnevnog reda **- Utvrđivanje Predloga odluke o davanju saglasnosti na Predlog statuta Regulatornog tela za elektronske komunikacije i poštanske usluge**

Uglješa Marković, predsednik Odbora je podsetio članove odbora da je na osnovu člana 8. stav 8. Zakona o elektronskim komunikacijama propisano da Statut Regulatornog tela za elektronske komunikacije i poštanske usluge donosi Savet Regulatora, uz saglasnost Narodne skupštine, po predhodno pribavljenom mišljenju Vlade. Statut Regulatornog tela za elektronske komunikacije i poštanske usluge Narodnoj skupštini je dostavljen 20. juna 2023. godine.

Na osnovu člana 57. Poslovnika Narodne skupštine Odbor za prostorno planiranje, saobraćaj, infrastrukturu i telekomunikacije utvrđuje Predlog odluke o davanju saglasnosti na Statut Regulatornog tela za elektronske komunikacije i poštanske usluge.

Dragoljub Stefanović, predstavnik Regulatornog tela, je istakao da je donošenje Statuta inicirano novim Zakonom o elektronskim komunikacijama, koji je stupio na snagu 7. maja ove godine. Novi statut je neophodan kako bi se obezbedio kontinuitet poslovanja RATEL a. Novi Statut je neophodan kako bi se u skladu sa odredbama novog Zakona obezbedio kontinuitet u poslovanju RATEL a. Naglašeno je da se vrlo malo stvari menja po novom zakonu, praktično sve ostaje isto.

 U diskusiji su učestvovali narodni poslanici: Marina Lipovac Tanasković, Predrag Marsenić i Vladimir Obradović.

Odbor za prostorno planiranje, saobraćaj, infrastrukturu i telekomunikacije, na osnovu člana 8. stav 8. Zakona o elektronskim komunikacijama („Službeni glasnik RS“, broj 35/23) i člana 57. Poslovnika Narodne skupštine („Službeni glasnik RS“, broj 20/12 – prečišćen tekst), na sednici održanoj 29. juna 2023. godine razmotrio je akt Regulatornog tela za elektronske komunikacije i poštanske usluge broj 110-1218/23 od 20 juna 2023. godine.

 Odbor je većinom glasova (10 za, dvoje uzdržano, jedan nije glasao) utvrdio Predlog odluke o davanju saglasnosti na Statut Regulatornog tela za elektronske komunikacije i poštanske usluge, koji dostavlja Narodnoj skupštini na razmatranje i odlučivanje.

 Za predstavnika predlagača na sednici Narodne skupštine određen je Uglješa Marković, predsednik Odbora.

\*

\* \*

Sednica je zaključena u 13.55 časova.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR ODBORA PREDSEDNIK ODBORA

 Maja Dimitrijević Uglješa Marković